Štatút 
výberovej komisie na vyhodnotenie a výber žiadostí o poskytnutie dotácie na obnovu výchovy a vzdelávania 

Čl. 1	
Úvodné ustanovenia
        Štatút výberovej komisie na vyhodnotenie a výber žiadostí o poskytnutie dotácie na obnovu výchovy a vzdelávania (ďalej len „štatút“) upravuje úlohy, členstvo, zloženie a činnosť uvedenej výberovej komisie (ďalej len „komisia“). Komisia je poradným orgánom ministra školstva, vedy, výskumu a športu Slovenskej republiky (ďalej len „minister“) pri výbere predložených žiadostí o poskytnutie dotácie.
Čl. 2	
Úlohy komisie
(1)	Úlohou komisie je posúdenie, hodnotenie a výber žiadostí o poskytnutie dotácie, ktoré Ministerstvu školstva, vedy, výskumu a športu Slovenskej republiky (ďalej len „ministerstvo“) predložili jednotliví žiadatelia na základe výzvy na predloženie žiadosti o poskytnutie dotácie na obnovu výchovy a vzdelávania (ďalej len „výzva“).
(2)	Komisia má právo kontrolovať a preverovať pravdivosť údajov uvádzaných predkladateľom žiadosti.
(3)	Na základe výsledkov hodnotenia predkladá komisia ministrovi návrh na pridelenie alebo nepridelenie dotácie jednotlivým žiadateľom. V prípade návrhu na pridelenie dotácie komisia navrhuje ministrovi jej výšku.
Čl. 3	
Členstvo v komisii
(1)	Členov komisie vymenúva minister zo zamestnancov ministerstva a odborov školstva okresných úradov.
(2)	Komisia má najmenej 7 členov s hlasovacím právom.
(3)	Členmi komisie sú: 
a)	najmenej piati zástupcovia ministerstva,
b)	jeden zástupca odboru školstva Okresného úradu v Bratislave,
c)	jeden zástupca odboru školstva Okresného úradu v Trnave.
(4)	Členov komisie podľa odseku 3 písm. b) a c) navrhujú príslušné organizácie.
(5)	Člen komisie sa môže svojho členstva vzdať. V takomto prípade príslušný útvar ministerstva, príslušná organizácia navrhne iného člena.
(6)	Členstvo v komisii zaniká:
a)	ukončením hodnotenia návrhov žiadostí v rámci príslušných výziev,
b)	odvolaním,
c)	vzdaním sa členstva,
d)	smrťou,
e)	v prípadoch, keď bol člen právoplatne odsúdený za úmyselný trestný čin majetkovej povahy.
(7)	Minister môže odvolať člena, ktorý sa opakovane a bez ospravedlnenia nezúčastňuje práce komisie alebo člena, ktorý v súlade s čl. 4 ods. 2 nezachoval mlčanlivosť. Za opakované neospravedlnené absencie je možné považovať už dve neospravedlnené absencie na zasadnutiach komisie. V takom prípade navrhne predseda komisie ministrovi nového člena.
(8)	Členovia komisie sú pri výkone svojej činnosti nezastupiteľní.
Čl. 4	
Zloženie komisie
(1)	Komisia je zložená z predsedu komisie, podpredsedu komisie, tajomníka komisie a členov komisie. Predsedom komisie je riaditeľ odboru základných škôl Ministerstva školstva, vedy výskumu a športu Slovenskej republiky. Podpredsedu a tajomníka ustanoví predseda komisie na prvom zasadnutí.
(2)	Členovia komisie sú povinní:
a)	aktívne sa zúčastňovať na zasadnutiach komisie a plniť úlohy uvedené v tomto štatúte,
b)	zachovať mlčanlivosť o všetkých skutočnostiach, o ktorých sa dozvedeli pri výkone svojej funkcie v komisii alebo v súvislosti s ňou a to aj po skončení svojho členstva v komisii.
(3)	Predseda komisie:
a)	zodpovedá za činnosť komisie,
b)	zvoláva komisiu písomnou pozvánkou alebo inou preukázateľnou formou,
c)	vedie rokovanie komisie, zodpovedá za kvalitu práce komisie a za objektívnosť pri posudzovaní žiadostí,
d)	zodpovedá za vypracovanie záverečného uznesenia komisie.
(4)	Podpredseda komisie v prípade neprítomnosti predsedu komisie preberá jeho povinnosti a kompetencie na zasadnutí komisie.
(5)	Tajomník komisie 
a)	zodpovedá za administratívne a organizačné zabezpečenie činnosti komisie,
b)	pripravuje zápisnicu zo zasadnutia komisie a uznesenie komisie, ktoré sa predkladá ministrovi.
Čl. 5	
Zasadnutie komisie
(1)	Zasadnutie komisie zvoláva predseda komisie v spolupráci s tajomníkom komisie. 
(2)	Komisia je uznášaniaschopná, ak je prítomná nadpolovičná väčšina členov komisie. Ak počas rokovania komisie poklesne počet prítomných pod polovicu, predseda preruší zasadnutie. Pokiaľ komisia nie je uznášaniaschopná, predseda zvolá do piatich pracovných dní nové zasadanie komisie. 
(3)	Zasadnutia komisie sú neverejné.
(4)	Z každého zasadnutia pripravuje tajomník komisie zápisnicu, ktorú podpíše predseda komisie. Zápisnica s prezenčnou listinou je súčasťou dokumentácie predkladanej ministrovi podľa čl. 6 ods. 7. V zápisnici sú uvedené všetky dôležité rozhodnutia komisie.
(5)	Náklady spojené s činnosťou komisie sa uhrádzajú z prostriedkov rozpočtu sekcie regionálneho školstva Ministerstva školstva, vedy, výskumu a športu Slovenskej republiky.
Čl. 6	
Hodnotenie žiadostí o poskytnutie dotácie
(1)	Žiadosti o poskytnutie finančných prostriedkov sú posudzované podľa kritérií stanovených vo výzve. Komisia posudzuje len tie žiadosti, ktoré spĺňajú všetky podmienky v súlade s výzvou.
(2)	O návrhu hodnotenia žiadosti (prijatie, neprijatie, výška poskytnutých finančných prostriedkov, atď.) komisia rozhoduje hlasovaním nadpolovičnou väčšinou všetkých prítomných členov komisie. V prípade rovnosti hlasov rozhoduje hlas predsedu (v takom prípade má predseda 2 hlasy). Do zápisnice z rokovania sa uvedie pomer hlasov pri každom hlasovaní, aj s prípadnými pripomienkami členov komisie.
(3)	Ak člen komisie je pri hodnotení v konflikte záujmov voči posudzovanému žiadateľovi, opustí miestnosť a hodnotenie prebieha bez jeho prítomnosti. Konflikt záujmov nastáva, ak člen komisie:
a)	je členom štatutárneho orgánu alebo štatutárnym zástupcom žiadateľa,
b)	má trvalý pracovný pomer alebo iný obdobný vzťah k žiadateľovi,
c)	je žiadateľom alebo je zaujatý vo vzťahu k žiadateľovi.
(4)	Predloženú žiadosť je možné dopĺňať len v súlade s bodom 12 výzvy. V prípade nejasností pri posudzovaní žiadosti, môže komisia v odôvodnených a hlasovaním schválených prípadoch požiadať preukázateľnou formou žiadateľa o objasnenie už predloženej dokumentácie.
(5)	V prípade, ak komisia zistí, že žiadateľ úmyselne predložil nepravdivé informácie a skutočnosti, navrhne ho vylúčiť v príslušnom roku z možnosti získať dotáciu zo štátneho rozpočtu.
(6)	Na základe výsledkov hodnotenia jednotlivých žiadostí komisia uskutoční výber, stanoví ich poradie a navrhne výšku finančných prostriedkov.
(7)	Komisia vyhotoví záverečné uznesenie komisie, ktoré spolu so zápisnicami a prezenčnými listinami z jednotlivých zasadnutí komisie predloží ministrovi. V uznesení je uvedené:
a)	zhodnotenie činnosti komisie,
b)	návrh na rozhodnutie ministra o:
1.	poskytnutí dotácií s uvedením ich výšky alebo
2.	zamietnutí žiadostí o poskytnutie dotácie spolu s odôvodnením.
Čl. 7	
Záverečné ustanovenia
(1)	Zmeny a doplnky k štatútu schvaľuje minister.
(2)	Štatút nadobúda platnosť dňom jeho podpisu ministrom.

Bratislava           júla  2015

Juraj Draxler, MA
minister školstva, vedy, výskumu a športu Slovenskej republiky

Obsah
Štatút  výberovej komisie na vyhodnotenie a výber žiadostí o poskytnutie dotácie na obnovu výchovy a vzdelávania
Čl. 1	Úvodné ustanovenia
Čl. 2	Úlohy komisie
Čl. 3	Členstvo v komisii
Čl. 4	Zloženie komisie
Čl. 5	Zasadnutie komisie
Čl. 6	Hodnotenie žiadostí o poskytnutie dotácie
Čl. 7	Záverečné ustanovenia
Obsah